Αναρχοοικολόγος

Ο ανήκων στο κίνημα του πράσινου αναρχισμού ή οικοαναρχίας με σήμα τη μαυροπράσινη σημαία. Πολλοί αναρχοοικολόγοι είναι αναρχοπρωτόγονοι που θεωρούν ότι όλα τα προβλήματα άρχισαν στη Νεολιθική Εποχή με την ανάπτυξη της γεωργίας, οπότε ο γνήσιος αντιεξουσιαστής οφείλει να συλλογιστεί σοβαρά τα αναρχικά επιτεύγματα της κοινωνίας των τροφοσυλλεκτικών. Βεβαίως "οι πράσινοι αναρχικοί προτάσσουν μία από τις πιο ριζοσπαστικές θεωρίες. Δεν υποστηρίζουν την επιστροφή στη λίθινη εποχή ή την αναβίωση του τροφοσυλλέκτη-κυνηγού. Επιθυμούν η ανθρωπότητα να αρχίσει να αναρωτιέται βαθιά για την πραγματικότητα η οποία της δόθηκε και να αρχίσει να εξετάζει ζητήματα που θεωρεί δεδομένα. Για την επίτευξη αυτού του στόχου δρουν με δύο, κυρίως, μέσα: Δημιουργία νέων κοινοτήτων σύμφωνα με τις ιδέες τους και αντίσταση στους θεσμούς των οργανισμών της εξουσίας". (Δες).

ΠΑΡΑΔΕΙΓΜΑΤΑ

1. Περιοδεία οικολογικής επαναστατικής αφύπνισης σχεδιάζει για το δίμηνο Ιανουαρίου-Φεβρουαρίου σε διάφορες αμερικανικές πόλεις, ο γνωστός **αναρχο-οικολόγος** ακτιβιστής Ροντ Κορονάντο, σε συνεργασία με τις οργανώσεις Σαμποτέρ Κυνηγών και Αντιστασιακή Οικολογία. Επίκεντρο της δραστηριότητας είναι η σωτηρία των λύκων, που εξοντώνονται μαζικά στις ΗΠΑ σε βαθμό που απειλούνται με εξαφάνιση, αλλά και η προώθηση του οικολογικού ακτιβισμού - που ολοένα και περισσότερο υποκαθίσταται από τον «εναλλακτικό οικολογισμό», δηλαδή πολλή κουβέντα χωρίς πράξεις. Ο Κορονάντο, ινδιάνικης καταγωγής, υπήρξε ενεργό μέλος του Μετώπου Απελευθέρωσης Ζώων και του Μετώπου Απελευθέρωσης της Γης και συμμετείχε σε ενέργειες εμπρησμών εγκαταστάσεων που χρησιμοποιούσαν πειραματόζωα. Τώρα, αναφλέγει συνειδήσεις. (Εδώ).
2. Μπορείς να ζήσεις και χωρίς ενέργεια. Μπορείς να πας σε ένα χωριό και να ζεις με τη λάμπα που ανάβαμε παλιά, δεν χρειάζεται το ρεύμα να το έχεις πάντα. Άρα λοιπό το ρεύμα δεν είναι κοινωνικό αγαθό» (!) είπε μιλώντας στην πρωινή εκπομπή του Mega ο βουλευτής της ΝΔ. Επιχειρηματολογία που θα ζήλευαν και οι μεγαλύτεροι ρήτορες της αρχαιότητας επιστράτευσε ο βουλευτής της ΝΔ Μιχαήλ Ταμήλος, για να υπερασπιστεί το νομοσχέδιο για το ξεπούλημα της ΔΕΗ. Σύμφωνα με τον ίδιο λοιπόν, το ρεύμα δεν είναι κοινωνικό αγαθό καθώς παλαιότερα οι άνθρωποι επιβίωναν και χωρίς αυτό. «Κοινωνικό αγαθό είναι μόνο το νερό. Τίποτα άλλο.Μπορείς να ζήσεις και χωρίς ενέργεια. Μπορείς να πας σε ένα χωριό και να ζεις με τη λάμπα που ανάβαμε παλιά, δεν χρειάζεται το ρεύμα να το έχεις πάντα. Άρα λοιπό το ρεύμα δεν είναι κοινωνικό αγαθό» είπε μιλώντας στην πρωινή εκπομπή του Mega. Απάντηση στο βουλευτή Κοζάνης που φαίνεται να πεθύμησε μια πιο βουκολική ζωή, έδωσε ο Στέλιου Κούλογλου που βρισκόταν στο πάνελ: «Αν το σχέδιο της Νέας Ελλάδας είναι να πάμε όλοι στις στάνες και να ζούμε οικολογικά, εντάξει το καταλαβαίνω» είπε. Άνοιγμα του Ταμήλου στους **αναρχοοικολόγους** και στους hippies. (left.gr via Άνεμος Αντίστασης).
3. Πόσο καμένοι είναι αυτοί οι **αναρχοοικολόγοι**; Ούτε ιερό, ούτε όσιο έχουν μέσα τους. Μ. Τετάρτη και πετούν μολότοφ σε χώρο εργασίας; Τόση απελπισία; Τόση αλητεία; Κρίμα. (Εδώ).
4. Ποιες είναι όμως οι “φυλές” των Ελλήνων αναρχικών μέσα στο χάος του αντιεξουσιαστικού χώρου; Καταρχάς θα ξεχωρίζαμε τους αναρχοαριστερούς, που διαπνέονται από έντονο αντικαπιταλισμό, τους αναρχοσυνδικαλιστές, και τους “αναρχοπατέρες”, κυρίως 50άρηδες που πολιτικοποίηθηκαν στο αγώνα κατά της Χούντας. Μια άλλη κατηγορία είναι οι λεγόμενοι “θερμόαιμοι” ή προβοκάτορες, που είναι πάντα ετοιμοπόλεμοι και λάτρεις του χάους, καθώς και οι “Δεκεμβρηστές”, που μπήκαν στο κίνημα μετά την εξέγερση του Δεκέμβρη του 2008. Πιο κλασσικοί θεωρούνται οι “Μπακούνηδες”, δηλαδή οι οπαδοί του Μπακούνιν, ενώ ακριβώς αντίθετοι είναι οι “life style” αναρχικοί, που βλέπουν τον αναρχισμό πιο πολύ ως τρόπο ζωής και λιγότερο ως ιδεολογία. Τέλος υπάρχουν οι **αναρχοοικολόγοι** (απόγονοι των “παιδιών των λουλουδιών”), οι Ελευθεριακοί, οι Καταστασιακοί, οι αναρχοκολλεκτιβιστές και οι “Βετεράνοι”, που έχουν εγκαταλείψει το αντάρτικο πόλεων προσπαθώντας να αλλάξουν πρώτα τον εαυτό τους και μετά τον κόσμο. (Εδώ).